A. Potreba po ukrepanju na ravni EU

Zakaj? V čem je težava?

Znanja in spretnosti ter usposabljanje so ključnega pomena za krepitev trajnostne konkurenčnosti EU, podporo okrevanju po pandemiji COVID-19 s številnimi delovnimi mesti ter zagotavljanje socialno pravičnega digitalnega in zelenega prehoda. V akcijskem načrtu za evropski steber socialnih pravic, ki ga je Evropski svet pozdravil, je to priznano z določitvijo krovnega cilja, da se do leta 2030 vsako leto vsaj 60 % vseh odraslih udeleži usposabljanja.

Vendar je bila stopnja udeležbe v izobraževanju odraslih leta 2016 le 37,4-odstotna, in če se bodo sedanji trendi nadaljevali, ne bo dosegla cilja za leto 2030. Poleg tega se udeležba odraslih v izobraževanju razlikuje po državah članicah in skupinah odraslih, kar v razmerah vse hitrejših sprememb na trgu dela povečuje ranljivost tistih, ki so manj udeleženi. Dve glavni težavi, ki povzročata nizko in neenako udeležbo odraslih v izobraževanju, sta:

-posamezniki ne prejmejo zadostne finančne podpore za usposabljanje, kar je predvsem posledica nizkih ravni naložb, vrzeli v pokritosti nekaterih skupin odraslih in vrst usposabljanja, ovir pri namenjanju časa usposabljanju in razdrobljenosti podpore, in

-spodbude in motivacija posameznikov za vključitev v usposabljanje so nezadostne, kar je povezano z omejeno ozaveščenostjo ljudi o njihovih potrebah po znanjih in spretnostih, omejeno preglednostjo ponudb usposabljanja, negotovostjo glede kakovosti in priznavanja programa usposabljanja ter nezadostnim prilagajanjem razpoložljivih ponudb potrebam posameznikov.

Kaj naj bi prinesla ta pobuda?

Splošni cilj pobude je podpreti reforme držav članic, ki bi odraslim omogočile udeležbo v usposabljanju, da bi se zvišale stopnje udeležbe ter zmanjšale vrzeli v znanjih in spretnostih. S tem pobuda prispeva k cilju EU, tj. spodbujanju visoko konkurenčnega socialnega tržnega gospodarstva za polno zaposlenost in socialni napredek. Natančnejši namen pobude je:

-odpraviti vrzeli v obstoječih sistemih podpore, da bodo imeli vsi odrasli dostop do podpore za usposabljanje, tudi pri poklicnem prehodu, ne glede na njihov status aktivnosti ali zaposlitveni status;

-povečati spodbude in motivacijo posameznikov za usposabljanje. To je vključeno v širši nabor ukrepov v okviru evropskega programa znanj in spretnosti.

Kakšna je dodana vrednost ukrepanja na ravni EU?

Ukrepanje na ravni EU je utemeljeno s ciljem politike EU, tj. zagotovitvijo usposobljene delovne sile za konkurenčnost podjetij ter inovacij za trajnostno rast in odpornost našega gospodarstva v okviru vse hitrejšega zelenega in digitalnega prehoda. Pobuda EU podpira, usklajuje in pospešuje nacionalna prizadevanja z izmenjavo dobrih praks in spodbujanjem inovativnih pristopov k skupnim izzivom. Pomaga pri določanju pričakovanj, da bodo vsi deležniki prispevali k skupni dobrini usposobljene delovne sile EU in imeli od nje koristi. Poleg tega lahko izboljša kakovost in preglednost trgov usposabljanja v EU, kar je koristno za posameznike in podjetja na enotnem trgu ter svobodo gibanja.

B. Možne politike

Katere zakonodajne in nezakonodajne možne politike so se upoštevale? Ali ima katera od njih prednost? Zakaj?

Pri oceni so se upoštevale možne politike, ki se razlikujejo glede na način zagotavljanja pravic do usposabljanja (boni za usposabljanje ali osebni računi), velikost ciljne skupine in svobodo posameznikov pri izbiri možnosti usposabljanja.

Prednostna možnost je, da se vsem delovno sposobnim odraslim zagotovijo pravice do usposabljanja v obliki osebnih računov, pri čemer se zneski prilagodijo glede na potrebe po podpori, posamezniki pa lahko prosto izbirajo med možnostmi usposabljanja, katerih raven kakovosti, ustreznost za trg dela in priznavanje so zagotovljeni z njihovo vključitvijo v javni register. Ta možnost je najučinkovitejša pri doseganju ciljev pobude, saj:

-celovito zmanjšuje vrzeli v podpori;

-zagotavlja prenosljivost pravic do usposabljanja in

-povečuje prilagajanje usposabljanja potrebam posameznikov.